A fost activat Planul Roșu de Intervenție, vineri, 29 martie 2024, în urma unei explozii produse la Rafinăria Petromidia din Năvodari, județul Constanța. Sunt degajări mari de fum, vizibile și din Mamaia. Ce informații se cunosc până la momentul redactării acestui articol.
UPDATE 29 martie 2024, ora 09:33: Un incendiu s-a produs, în urma exploziei de la Rafinăria Petromidia din Năvodari, județul Constanța. Autoritățile au transmis că flăcările au fost localizate.
La acest moment se efectuează măsurători pentru determinarea noxelor eliberate în aer, în urma deflagrației de la Năvodari. Potrivit ultimelor date, nu există victime ale incidentului de vineri dimineață.
UPDATE 29 martie 2024, ora 09:30: Până la acest moment, nu există informații despre eventuale victime ale exploziei de la Rafinăria Petromidia din Năvodari, județul Constanța.
UPDATE 29 martie 2024, ora 09:24: Inspectoratul pentru Situații de Urgență (ISU) a trimis la fața locului patru mașini de stingere (două din cadrul IL și două din cadrul CL). Acestea vor interveni alături de echipajele trimise de ISU CT pentru a gestiona eficient situația.
A mai fost trimisă la Rafinăria Petromidia din Năvodari, județul Constanța și o autospecială transport roboți de la ISU BIF.
O explozie a avut loc vineri, 29 martie 2024, la Rafinăria Petromidia din Năvodari, județul Constanța. În urma incidentului, în zonă au avut și au loc degajări mari de fum. Potrivit informațiilor comunicate până la acest moment, explozia nu a fost urmată de incendiu.
Oamenii din incinta rafinăriei au fost evacuați de urgență, la fața locului intervenind mai multe echipaje din cadrul Ambulanței, Pompierilor, SMURD-ului și Jandarmeriei. Degajările de fum sunt intense și se mențin vizibile chiar până în stațiunea turistică Mamaia.
6 mașini de stingere, 2 autoscări și 3 ambulanțe SMURD au fost trimise la fața locului pentru eficientizarea misiunii de răspuns, potrivit informațiilor comunicate de presa locală.
Se mai deplasează la rafinărie și autospecială de stingere cu apă și spumă din cadrul Detașamentului de pompieri Slobozia, și o autospecială de stingere cu apă și spumă din cadrul Stației de pompieri Fetești.
"Intervenim la Rafinăria Petromidia. A fost activat Planul Roşu de Intervenţie de la ora 8.40. Din primele informaţii este vorba de o explozie neurmată de incendiu", au transmis pompierii, potrivit Agenției de Presă News.
Conducerea ISU a anunțat activarea Planului Roșu de Intervenție la nivelul județului Constanța la ora 08:40, care presupune suplimentarea resurselor medicale la fața locului.